ვაშინგტონის უჩინარი ატრაქციონი და ტურისტული ღირშესანიშნაობა
„ეშმაკის ბორბალი“ დედაქალაქის გარეუბანში, მერილენდის შტატის ოქსონ ჰილში, ეროვნულ ნავსადგურში მდებარეობს.
ვაშინგტონი — აშშ-ის დედაქალაქის ე.წ. „ეშმაკის ბორბალი“ მდინარე პოტომაკიდან 55 მეტრის სიმაღლეს წვდება და მისგან ვაშინგტონის პანორამული ხედები იშლება. ადგილობრივი მცხოვრები, ლაშონდა ჯონსონი ამბობს, რომ მისთვის კარგად ნაცნობი რეგიონი სრულიად ახლებურად დაინახა. „ეშმაკის ბორბალი“ ვაშინგტონის გარეუბანში, მერილენდის შტატის ოქსონ ჰილში, ეროვნულ ნავსაყუდელში მდებარეობს. აქ მაღაზიების, რესტორნების და სასტუმროების უბანია. 42 გონდოლა გათბობის სისტემით და ჰაერის კონდიციონერებით არის აღჭურვილი და 336 ადამიანს იტევს. ეროვნული ნავსაყუდელის ექსპლუატაციის დირექტორი კენტ დიგბი ამბობს, ამის იდეა ის არის, რომ ხალხმა დაისვენოს და ატრაქციონით სიამოვნება მიიღოს. 15 წუთიანი ატრაქციონის ღირებულება თითოეული ადამიანისთვის, 15 დოლარია. მარკ პალიქუინი, რომელიც კონექტიკუტიდან ოჯახთან ერთად ჩამოვიდა, ამბობს, რომ ეს ამად ნამდვილად ღირს. 15 მილიონი დოლარის ღირებულების ატრაქციონი შეერთებულ შტატებში დამზადდა, თუმცა ზოგიერთი ნაწილი გერმანიიდან ჩამოტანეს, გონდოლები კი შვეიცარიაშია დამზადებული. ის სხვა „ეშმაკის ბორბლებს“ წააგავს, როგორიცაა „ლონდონის თვალი“, რომელიც 2006 წლამდე ყველაზე მაღალი „ბორბალი“ იყო. ამჟამად ყველაზე მაღალი „ბორბალის“ ტიტული, ლას ვეგასში გახსნილ, 167 მეტრი სიმაღლის „ჰაი როლერ“-ს უპყრია. მომდევნო ადგილებზე სინგაპურის „ფლაიერი“ და ჩინეთის „ნანჩანგის ვარსკვლავი“ არიან. ჩინელ ტურისტ ქმე იუნგს „დედაქალაქის ბორბალიდან“ გაშლილი ხედი ძალიან მოეწონა. ბულგარელი იავორ ტოდოროვი ამბობს, რომ ატრაქციონზე შესვლა მისმა ბავშვებმა მოინდომეს, მაგრამ თვითონაც კმაყოფილი დარჩა. ყოველ გონდოლაში, ერთის გარდა, 8 ადამიანი ჯდება. ერთი გონდოლა განსაკუთრებული სტუმრებისთვისაა, მხოლოდ ოთხ ადამიანს იტევს და თითოეულ ადამიანზე 50 დოლარის გადახდის შემთხვევაში, ბოთლი ღვინის შეტანაც შეიძლება. დიგბი ამბობს, რომ ბორბალს კიდევ ერთი სასიამოვნო ელემენტი ახლავს. ეს სინათლის სანახაობაა, რომელიც შეიძლება ათასობით სხვადასხვა სახით დაპროგრამდეს. „დედაქალაქის ბორბალი“ ყოველდღე მუშაობს და მოელიან, რომ პირველ წელიწადში 800 ათასზე მეტ ადამიანს მიიზიდავს.